Marit Gaup Eira

Marit Gaup Eira teikkâ Šelgon Joreha Máret (š. syeinimáánu 13. peeivi 1945) lii orjâlâš pajeolmooš, lávloo já jyeigee.

Eellim
Jyemehááh Marit Ragna Jørgensdatter Gaup (Šelgon Joreha Máret) já Risten Sara Jørgensdatter Gaup (Šelgon Joreha Risten Sárá) šoodáin syeinimáánu 13. peeivi 1945. Sunnuu eeči lâi Jørgen Johansen Gaup (Šelgon Joret, 1893–1960) já enni lâi Kristine Larsdatter Gaino (Bánni Risten, 1904–1977). Maŋeláá Šelgon Joreha Máret naajâi Mikkel Andersen Eirain.

Muusik
Šelgon Joreha Máret juoigâškuođij, ko sun toolâi poccuid tondiet ko suu enni lâi ristâhâs ige tiptám suu juoigâđ pääihist. Sust šoodâi čepis jyeigee, kii lii ovdâmerkkân uásálistám Sámi Grand Prix -juoigâm- já lávlumkišto juoigâmuásán jo luhhii já vuáittám kišto jo kulmii.

Ive 2004 suu sooloalbum Beaskađas almostui. Albumist láá iänáážin ärbivuáválâš olmoošjuáiguseh. Vittâ ive maŋeláá jyemehááh almostitijn orjâlâškielâg salmâskiäru Ipmeláhči Hálddus. Ive 2005 Šelgon Joreha Máret oovtâst kálláinis juoigâi Maj-Lis Skaltje muusikalbumist Davvi Jienat, mast láá ärbivuáválâš sämimuusik miätá Säämi, já ive 2013 suoi láin Skaltje eelleekooveest Juoigan.

Palhâšumeh
Ive 2012 sun vuoitij Áillohaš-muusikpalhâšume, mon Taažâ sämmilij riijkâservi, Kuovdâkiäinu kieldâ já Kuovdâkiäinu Sämmilij servi vuáđudii Nils-Aslak Valkeapää 50. šoddâmpeeivi kunnen.

 Diskografia 
 Studioalbumeh 
 2004 – Beaskađas
 2009 – Ipmeláhči Hálddus, oovtâst Risten Sara Gaup Turijn

 Nurâldâhskiäruh 
Eirast láá pitáh čuávuváin skiäruin:

 2002 – Sami Grand Prix 2002, pittáin Maj Cecilie
 2003 – Sami Grand Prix 2003, pittáin Johan Martin
 2005 – Davvi Jienat
 2010 – Sámi Grand Prix 2010, pittáin Ane Marita
 2018 – Sámi Grand Prix 2018, pittáin Ánte Juhán oovtâst Berit Inger Anne Eira Buljoin

Käldeeh

Luokka:Ive 1945 šoddâmeh
Luokka:Áillohaš-muusikpalhâšume vyeitteeh
Luokka:Jyeigeeh
Luokka:Sámi Grand Prix -kišto juoigâmuási vyeitteeh
Luokka:Taažah musikkáreh